1992–93. – 1062 ár frá stofnun Alþingis.

116. löggjafarþing. – 413. mál.

814. Svar

samgönguráðherra við fyrirspurn Jónu Valgerðar Kristjánsdóttur um útboð hjá Vegagerð ríkisins.

Fyrirspurnin hljóðar svo:

Hversu mörg útboð hafa þegar farið fram hjá Vegagerð ríkisins í tengslum við hið sérstaka átak ríkisstjórnarinnar í vegagerð og í hvaða verk?

Hver er heildarkostnaður framkvæmdanna samkvæmt lægstu tilboðum í þau verk sem þegar hafa verið boðin út og hvert er kostnaðarhlutfall miðað við áætlun, sundurliðað eftir verkefnum?

Hve mörg ársverk eru fólgin í þeim verkefnum sem fyrirhuguð eru samkvæmt atvinnumálaátakinu? Hver eru þau ársverk og hvar verða þau til?

Svar við 1. og 2. lið kemur fram á meðfylgjandi töflu þar sem sýnt er yfirlit yfir útboðin verk, kostnaðaráætlun hins útboðna verks og tilboðsupphæð verktaka sem samið hefur verið við. Í þremur síðustu verkunum er þó ósamið og þá tilgreint lægsta tilboð.

Mun erfiðara er að gefa nákvæm svör við 3. lið. Reynt hefur þó verið að meta fjölda ársverka og má ætla að hann liggi á bilinu 350–400. Er þá aðeins tekin með bein vinna við verkefnin og þjónusta við tæki. Hér er miðað við þá viðbót sem áætlað er að komi í ár, 1.550 m.kr. Giska má á að 70–80% þessara ársverka komi í hlut verkamanna, iðnaðarmanna og verkstjórnenda. Það sem þá er eftir fer til að sinna skrifstofuhaldi og stjórnun verktaka svo og tæknilegum undirbúningi og eftirliti með framkvæmdum.

Ekki er unnt að segja neitt ákveðið um hvar á landinu þessi ársverk verða til. Verkin verða öll boðin út og samkvæmt þeirri reynslu, sem þegar er komin, er dreifing verktaka mikil en þó eru mörg verkefni ekki komin í útboð enn þá. Þá er einnig nokkuð misjafnt hvernig verktakar haga málum varðandi ráðningu starfsmanna.

Flýtingarverk.	Tilboðs-	Kostnaðar-

(10. mars 1993.)	upphæð	áætlun

verktaka	Vegagerðarinnar	Hlutfall

Verk	Opnunardagur	þús. kr.	þús. kr.	%	Athugasemdir

Ólafsfjarðarvegur norðan Dalvíkur	12.10.92	26.336	44.960	59

Brú yfir Elliðaár á Arnarnesvegi	19.10.92	(óg.69.805)	(óg.101.576)	Gjaldþrot

Vesturlandsvegur um Hellistungur	19.10.92	26.660	45.848	58

Norðurlandsvegur um Bakkaselsbrekku	26.10.92	44.749	84.870	53

Þingvallavegur, Búrfellsvegur–Heiðará	9.11.92	12.747	25.000	51

Suðurlandsvegur um Kúðafljót,

vatnaveitingar	9.11.92	4.648	7.570	61

Kúðafljót, smíði stálbita	14.12.92	12.265	16.279	75

Efnisvinnsla á Suðurlandi	15.02.93	16.950	25.525	66

Vestfjarðavegur um Suðurá á Bröttubr.	22.02.93	10.800	16.923	64

Brú y/Elliðaár á Arnarnesvegi (2. útboð)	22.02.93	64.800	93.429	69

Austurlandsvegur, Kvíá–Hnappavellir	8.03.93	16.942	25.851	66	Ósamið

Breiðholtsbraut, Elliðavatnsvegur–Jaðarsel	8.03.93	127.064	172.495	74	Ósamið

Suðurlandsvegur, Skálm–Eldvatn	8.03.93	105.957	149.758	71	Ósamið

Samtals, vegið meðaltal	469.918	708.508	66